钦定古今图书集成/理学汇编/学行典/第089卷 > 朱子大全集 > 《答江元适》
## 钦定古今图书集成/理学汇编/学行典/第089卷 > 朱子大全集 > 《答江元适》

别纸所喻，汪洋博大，不可涯涘。然窃以平生所闻于
师友者验之，虽其大致规模，不能有异，至其所以语
夫进修节序之缓急先后者，则或不同矣。盖熹之所
闻，以为天下之物无一物不具夫理，是以圣门之学、
“下学之序，始于格物以致其知，不离乎日用事物之
闲，别其是非，审其可否，由是精义入神，以致其用。”其
“闲曲折纤悉，各有次序，而一以贯通。无分段，无时节，
无方所。以为精也，而不离乎粗；以为末也，而不离乎
本。必也优游潜玩，餍饫而自得之”，然后为至。固不可
自画而缓，亦不可以欲速而急。譬如草木自萌芽生
长，以至于枝叶华实，不待其日至之时，而揠焉以助
之长，岂不无益而反害之哉？凡此与来教所谓伤时
痛俗，急于自反，且欲会通其旨要，以为驻足之地者，
其本末指意，似若不同，故前后反复之言，率多违异。
今姑论其大概，以为求教之目。其他曲折，则非得面
承不能究也。“精义”二字，闻诸长者。所谓义者，宜而已
矣。物之有宜有不宜，事之有可有不可，吾心处之，知
其各有定分而不可易，所谓义也。精义者，精诸此而
已矣。所谓精云者，犹曰“察之”云尔。精之之至而入于
神，则于事物所宜，毫厘委曲之闲，无所不悉，有不可
容言之妙矣，此所以致用而用无不利也。来教之云，
似于名言之闲，小有可疑。虽非大指所系，然此乃学
者发端下手处，恐不可略，故复陈之，不审高明以为
何如？